Af Anna Sofie Poulsen, Formand for DN Bornholm.

**Hvor blev det grønne Folkemøde af?**

Som bornholmere er vi stolte af Folkemødet, og med god grund. Det er en stor glæde at opleve Allinge blive til Danmarks navle i nogle dage, med et hav af levende debatter og events.

I 3 år fra 2014-2017 havde Folkemødet og Danmarks Naturfredningsforening et samarbejde om at gøre Folkemødet grønt og bæredygtigt. Det lykkedes igennem de 3 års samarbejde at sætte fokus på en øget affaldssortering, vandstandere, større udvalg af økologisk og klimavenlig mad samt at reducere madspild.  Vi holdt en workshop, hvor borgmesteren deltog sammen med mange lokale aktører, som alle kunne og ville bidrage til at gøre folkemødet mere grønt og bæredygtigt. Kursen var sat!

Da vores 3 årige samarbejde udløb i 2017, overleverede vi et dokument til Folkemødet med anbefalinger til det videre arbejde. Vi var forhåbningsfulde. Den grønne dagsorden, som vi havde været med til at løbe i gang, ville selvfølgelig fortsætte og vokse.

Det er desværre tydeligt for enhver, at der her, efter Folkemødet i 2018, stadig er meget langt igen.

Det er et kæmpe selvmål ikke at bruge Folkemødet til at profilere øen som en grøn forgangs-ø for bæredygtighed. Bornholm kan nemlig meget let vise gode bæredygtige løsninger frem. Vi kan blive et flagskib for, hvordan events afholdes bæredygtigt. Vi kan komme på verdenskortet ved at gå i front, for det er tvingende nødvendig, at vi reducerer vores forbrugsaftryk på kloden i alle sammenhænge.

Overalt i Danmark afholdes der mange festivaler, grøn koncert, byfester, og der er brug for at vise omverdenen, at den slags events også kan forgå bæredygtigt.  I DN havde vi ambitioner om, at Folkemødet kunne være et perfekt udstillingsvindue for de grønne løsninger.

Hen over sommeren har man kunnet læse om forskellige festivalers grønne initiativer – og her er virkelig inspiration at hente. Fx har Northside i Aarhus, Skanderborg og Roskilde Festivaler en grøn strategi. De har affaldssortering, pant på ølkrus og en ambition om øko-mad på 80 procent af serveringerne.

På Folkemødet er status, at vi slet ikke har ambitioner, der kan hamle op med, hvad andre gør. Det er tydeligt, at andre festivaler har indset, at de grønne indsatser ikke kun er en *nice to do*, men et *need to do*. Denne indsigt ser vi ikke hos det bornholmske Folkemøde, hvor prioriteringen og ambitionerne om at forme Folkemødet til et Grønt Folkemøde tilsyneladende ligger langt nede på arbejdslisten.

Det er ærgerligt, at vi bornholmere får baghjul på et område, som vi ellers er stærke i. Vi er kreative og opfindsomme og gode til at værne om vores skønne natur. Vi kunne kigge de andre over skulderen og også finde på nye tiltag selv.

Vi har tradition for smuk keramik på Bornholm. Vi kunne sætte os for at bruge flotte drejede krus og kopper, som indgik i prisen for øl, kaffe og drikkevarer. Koppen kunne have en relativ høj engangspris – til gengæld kunne du fylde den op ad libitum, og koppen er din til at tage med hjem.

Der kunne være mange flere vandbeholdere på Folkemødet, så alle kan tappe vand og slukke tørsten – i deres keramikkop.

Vi kunne minimere overforbruget af engangsplast. Enten kunne der være pant på plasten – eller vi kunne gå tankerækken ud og sælge maden på keramik- eller porcelænstallerkener fra genbrugsbutikkerne. Det ville koste et par kroner mere pr servering, og beløbet kunne gå til unge, der godt gad tage opvasken og cirkulere tallerknerne i brug igen.

Se det er ikke svært at finde på løsninger. Det svære er at have ambitionerne og viljen til at føre dem ud.

Vi kunne ønske os for 2019, at Folkemødets bestyrelse og Folkemødets sekretariat opprioriterer bæredygtighed og fremlægger en udviklingsplan for, hvordan Folkemødet bliver så bæredygtigt, som muligt, så det gennemsyrer alle tiltag på Folkemødet.

Vi bidrager meget gerne til de gode løsninger - og til at løbe arbejdet hjem.